... Dassie en die muisvroutjie lag nie meer nie. Daar in die dam is die padda 'n nuwe man. Hulle het nader gekom en sit nou vlak voor hom voor die water; Dassie bo-op 'n ronde klip en Ma-muis skuins onder. Hulle oë bly op Platanna want dié is soos 'n vis in die water. Op en af en heen en weer skiet hy deur die dam. Om dan weer 'n paar ratse swaaie en draaie te maak. Jy sou nooit sê dis dieselfde kêrel wat op land nie eens ordentlik reg-op kon sit nie.
Ja-nee, dis waar,, jy is 'n ou windmaker in die water, lag Dassie goedig. Kom terug jong, kom nader, ek kan nie mooi sien nie, jy is al so ver.
Goeiste Platanna, maar kyk hoe maak jy my skrik. Ek het nooit geweet 'n padda kan so behendig agteruiit in die water spring nie.
Platanna lê nou op die rand van die dammetjie en skud soos hy lag. Moet jou nie verbeel dat al die paddas hierdie kuns ken nie. Weet jy, sover bekend is ons platannas die enigste soort wat hierdie kuns ken. Al sukkel ek so oor die land kan ek selfs op droë grond ook so agteruit spring. Nie net in die water nie.
Die padda-kêrel skiet soos 'n blits verby die neus van Ma-muis en dit agteruit. Die muisvroutjie koes weg, sy is lam geskrik, maar Dassie wat die affêre van die hoogte af goed beskou het, lag tog te lekker.
Platanna het iets gewaar, iets wat roer, 'n lekker happie. Sy mond lus en sy maag praat en hy sien nie meer vir Dassie of Ma-muis eens raak nie.
Uit skiet sy hand. Hy pak die klein skepseltjjie wat daar in die modder lê en kriewel met geweld beet en hou die wurm aan weerskante vas. Hy het mos nie verniet die twee oulike handjies met die vier vurkagtige vingers aan elke hand gekry nie. 'n Paar stote met die vingers en die wurm is nie meer nie, hy het binne die mond van die padda verdwyn.
Goeie genugtig Platanna, sê Dassie. Het ek nie geweet jy is 'n padda nie, sou ek werklik gedink het jy is 'n soort mens. Jy eet dan byna soos hulle, met hande en vingers.
Dassie skuiwe ongemaklik rond. Sy hou nie van mense nie, hulle is wreed en geniepsig. Nooit sal die mens tog 'n kans laat verbygaan om hulle arme dassies te vervolg en dood te maak nie. En dit omdat mense al hulle, wat dassies is, se plantkos in die veld aan die ou skape en bokke wil gee....
Weet julle hoekom Platanna so eet? Omdat hy nie 'n tong het nie. Daar is nog net twee nader soorte paddas in die hele wêreld behalwe Platanna wat ook nie 'n tong het nie. Die meeste van ons ander paddas is almal met 'n mooi werklustige tong uitgerus. Dis 'n lang klewerige tong. Julle moet net sien hoe vinnig ons dit kan uitskiet en kos daarmee kan vang....